b'\n_START_ARTICLE_\nPanzerschreck\n_START_SECTION_\nHistorie\n_START_PARAGRAPH_\nDa tyskerne i 1941 st\xc3\xb8dte p\xc3\xa5 de nye sovjetiske kampvogne s\xc3\xa5som T-34, opdagede de hurtigt hvor effektive de nye h\xc3\xb8jeksplosive anti-tank granater (HEAT), som mange af deres tidlige kampvogne, herunder Panzer IV, var udstyret med, var mod denne nye trussel._NEWLINE_Behovet for et mere effektivt anti-tank v\xc3\xa5ben for infanteriet end Panzerb\xc3\xbcchsen (panserv\xc3\xa6rnsrifler) var stort for den tyske h\xc3\xa6r. Udviklingen af et s\xc3\xa5dant v\xc3\xa5ben, som benyttede HEAT princippet blev hurtigt sat i gang. Den f\xc3\xb8rste model var en konverteret gev\xc3\xa6rgranat til P.z.b 39 panserv\xc3\xa6rnsriflen, som fik betegnelsen G.z.b 39. Den s\xc3\xa5kaldte Faustpatrone blev udviklet, og den blev senere til Panzerfaust, som var yderst effektiv mod allierede kampvogne, men manglede den forn\xc3\xb8dne r\xc3\xa6kkevidde og bredere anvendelsesmuligheder som M1A1 "Bazooka" havde. Under kampene i Afrika erobrede tyske tropper mange allierede bazookaer i Nordafrika og nogle v\xc3\xa5benhj\xc3\xa6lpsversioner p\xc3\xa5 \xc3\x98stfronten. Den tyske h\xc3\xa6r udviklede hurtigt en forbedret udgave af Bazookaen, som fik navnet Raketenpanzerb\xc3\xbcchse, og havde den dobbelte gennemslagskraft og brugte en st\xc3\xb8rre 88 mm ladning. Selv om dette var en langt tungere granat end dens allierede modpart, viste den sig effektiv mod allierede kampvogne p\xc3\xa5 alle fronter og gjorde sig fortjent til \xc3\xb8genavnet "panserskr\xc3\xa6k"._NEWLINE_Den f\xc3\xb8rste model var RPzB 43, som var 164 cm lang og vejede omkring 9,25 kg uden granat. N\xc3\xa5r man betjente RPzB 43, m\xc3\xa5tte man b\xc3\xa6re et beskyttelsesslag og en gasmaske uden filter for at v\xc3\xa6re beskyttet mod varmen fra raketstr\xc3\xa5len, n\xc3\xa5r v\xc3\xa5benet blev affyret. I oktober 1943 blev den efterfulgt at RPzB 54, som var udstyret med et beskyttelsesskjold der beskyttede skytten. Denne udgave var tungere, og vejede 11 kg uden granat. Den blev efterfulgt af RPzB 54/1 med forbedret raketmotor, kortere l\xc3\xb8b og en for\xc3\xb8get r\xc3\xa6kkevidde p\xc3\xa5 omkring 180 meter._NEWLINE_Der blev dannet en masse r\xc3\xb8g, n\xc3\xa5r en Panzerschreck blev affyret, b\xc3\xa5de foran og bag v\xc3\xa5benet. P\xc3\xa5 grund af v\xc3\xa5benets r\xc3\xb8r og r\xc3\xb8gen kaldte de tyske tropper den for kakkelovnsr\xc3\xb8ret. R\xc3\xb8gen bet\xc3\xb8d, at de som affyrede en Panzerschreck straks blev afsl\xc3\xb8ret, s\xc3\xa5 de \xc3\xb8jeblikkelig blev et m\xc3\xa5l og hurtigt m\xc3\xa5tte skifte stilling. Det var ogs\xc3\xa5 problematisk at affyre v\xc3\xa5benet fra lukkede rum (s\xc3\xa5som bunkers eller huse), da r\xc3\xb8gen fyldte rummet med giftig r\xc3\xb8g og straks afsl\xc3\xb8rede v\xc3\xa5benets position. Dette var i mods\xc3\xa6tning til den britiske PIAT\'s vanskelige, men r\xc3\xb8gfrie system, eller Panzerfaustens korte br\xc3\xa6ndtid._NEWLINE_Panzerschreck var et effektivt v\xc3\xa5ben. De allieredes bazookaer havde problemer med de nye tyske kampvogne med kraftigere panser, f\xc3\xb8rst og fremmest Tiger og Panther modellerne. I sammenligning kunne Panzerschreck-raketten gennembryde over 200 mm panser, hvilket var mere end nogen allieret kampvogn var udstyret med; men den betalte prisen for denne ekstra slagkraft ved at veje mere. Raketprojektilet vejede 3,3 kg. _NEWLINE_En direkte tr\xc3\xa6ffer var i reglen nok til at \xc3\xb8del\xc3\xa6gge enhver allieret kampvogn. N\xc3\xa5r de blev betjent af veltr\xc3\xa6nede grupper blev dette v\xc3\xa5ben en stopklods for allierede pansrede enheder, som ofte fors\xc3\xb8gte at f\xc3\xa5 ekstra beskyttelse p\xc3\xa5 deres kampvogne ved f.eks. at montere sands\xc3\xa6kke, t\xc3\xb8mmer, ekstra larvef\xc3\xb8dder osv. De fleste af disse improviserede foranstaltninger havde ikke st\xc3\xb8rre effekt.'